
1. Europa-Parlamentets afgørelse af 7. maj 2025 om decharge for gennemførelsen af Den Europæiske Unions almindelige budget for regnskabsåret 2023, Sektion IX – Den Europæiske Tilsynsførende for Databeskyttelse (2024/2028(DEC))
Europa-Parlamentet,
–	der henviser til Den Europæiske Unions almindelige budget for regnskabsåret 2023[footnoteRef:1], [1:  	EUT L 58 af 23.2.2023, s. 1, ELI: http://data.europa.eu/eli/budget/2023/1/oj.] 

–	der henviser til Den Europæiske Unions konsoliderede årsregnskab for regnskabsåret 2023 (COM(2024)0272 – C10‑0076/2024)[footnoteRef:2], [2:  	EUT C, C/2024/5462, 10.10.2024, ELI: http://data.europa.eu/eli/C/2024/5462/oj.] 

–	der henviser til Den Europæiske Tilsynsførende for Databeskyttelses årsberetning for 2023,
–	der henviser til Revisionsrettens årsberetning om budgetgennemførelsen i regnskabsåret 2023, med institutionernes svar[footnoteRef:3], [3:  	EUT C, C/2024/5882, 9.10.2024, ELI: http://data.europa.eu/eli/C/2024/5882/oj.] 

–	der henviser til Revisionsrettens erklæring[footnoteRef:4] for regnskabsåret 2023 om regnskabernes rigtighed og de underliggende transaktioners lovlighed og formelle rigtighed, jf. artikel 287 i traktaten om Den Europæiske Unions funktionsmåde, [4:  	EUT C, C/2024/6041, 10.10.2024, ELI: http://data.europa.eu/eli/C/2024/6041/oj.] 

–	der henviser til artikel 314, stk. 10, og artikel 317, 318 og 319 i traktaten om Den Europæiske Unions funktionsmåde,
–	der henviser til Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012[footnoteRef:5], særlig artikel 59,118, 260, 261 og 262, [5:  	EUT L 193 af 30.7.2018, s. 1, ELI: http://data.europa.eu/eli/reg/2018/1046/oj.] 

–	der henviser til Europa-Parlamentets og Rådets forordning (EU, Euratom) 2024/2509 af 23. september 2024 om de finansielle regler vedrørende Unionens almindelige budget[footnoteRef:6], særlig artikel 59, 118, 266, 267-268, [6:  	EUT L, 2024/2509, 26.9.2024, ELI: https://data.europa.eu/eli/reg/2024/2509/oj.] 

–	der henviser til Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF[footnoteRef:7], særlig artikel 55, [7:  	EUT L 295 af 21.11.2018, s. 39, ELI: http://data.europa.eu/eli/reg/2018/1725/oj.] 

–	der henviser til forretningsordenens artikel 102 og bilag V,
–	der henviser til udtalelse fra Udvalget om Borgernes Rettigheder og Retlige og Indre Anliggender,
–	der henviser til betænkning fra Budgetkontroludvalget (A10-0053/2025),
1.	meddeler Den Europæiske Tilsynsførende for Databeskyttelse decharge for gennemførelsen af dennes budget for regnskabsåret 2023;
2.	fremsætter sine bemærkninger i nedenstående beslutning;
3.	pålægger sin formand at sende denne afgørelse og beslutningen, der er en integrerende del heraf, til Den Europæiske Tilsynsførende for Databeskyttelse, Det Europæiske Råd, Rådet, Kommissionen, Revisionsretten, Den Europæiske Unions Domstol, Den Europæiske Ombudsmand og Tjenesten for EU's Optræden Udadtil og drage omsorg for, at de offentliggøres i Den Europæiske Unions Tidende (L-udgaven).

2. Europa-Parlamentets beslutning af 7. maj 2025 med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2023, Sektion IX – Den Europæiske Tilsynsførende for Databeskyttelse (2024/2028(DEC))
Europa-Parlamentet,
–	der henviser til sin afgørelse om decharge for gennemførelsen af Den Europæiske Unions almindelige budget for regnskabsåret 2023, Sektion IX – Den Europæiske Tilsynsførende for Databeskyttelse,
–	der henviser til forretningsordenens artikel 102 og bilag V,
–	der henviser til udtalelse fra Udvalget om Borgernes Rettigheder og Retlige og Indre Anliggender,
–	der henviser til betænkning fra Budgetkontroludvalget (A10-0053/2025),
A.	der henviser til, at dechargemyndigheden inden for rammerne af dechargeproceduren gerne vil understrege, at det er særligt vigtigt at styrke EU-institutionernes demokratiske legitimitet yderligere ved at forbedre gennemsigtigheden og ansvarligheden og implementere princippet om præstationsbaseret budgettering og god forvaltning af menneskelige ressourcer;
B.	der henviser til, at databeskyttelse er en grundlæggende rettighed, der er beskyttet i henhold til EU-retten og forankret i artikel 8 i Den Europæiske Unions charter om grundlæggende rettigheder;
C.	der henviser til, at artikel 16 i traktaten om Den Europæiske Unions funktionsmåde fastsætter, at overholdelsen af regler for beskyttelse af fysiske personer i forbindelse med behandling af personoplysninger kontrolleres af en uafhængig myndighed;
D.	der henviser til, at Europa-Parlamentets og Rådets forordning (EU) 2018/1725 [footnoteRef:8] indeholder bestemmelser om oprettelse af en uafhængig myndighed, Den Europæiske Tilsynsførende for Databeskyttelse (»EDPS«), som er ansvarlig for at beskytte og garantere retten til databeskyttelse og privatlivets fred, og som har til opgave at sikre, at Unionens institutioner og organer, kontorer og agenturer har en stærk databeskyttelseskultur; [8: 	Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39, ELI: http://data.europa.eu/eli/reg/2018/1725/oj). ] 

E.	der henviser til, at EDPS udfører sine opgaver i tæt samarbejde med andre databeskyttelsesmyndigheder som en del af Det Europæiske Databeskyttelsesråd, og at den tjener offentlighedens interesser, samtidig med at den styres af principperne om upartiskhed, integritet, gennemsigtighed og pragmatisme og overholder Unionens lovgivning;
1.	bemærker, at EDPS' budget falder ind under FFR-udgiftsområde 7, »Europæisk offentlig forvaltning«, som i 2023 beløb sig til i alt 12,3 mia. EUR eller 6,4 % af Unionens udgifter; bemærker, at EDPS' budget udgjorde 0,18 % af bevillingerne under FFR-udgiftsområde 7;
2.	bemærker, at Revisionsretten i sin årsberetning for regnskabsåret 2023 (herefter »Revisionsrettens beretning«) undersøgte en stikprøve på 70 transaktioner under FFR-udgiftsområde 7, hvoraf 21 (30 %) var behæftet med fejl; bemærker endvidere, at Revisionsretten for så vidt angår fem af de fejl, som Revisionsretten kvantificerede, anslog, at fejlforekomsten var under væsentlighedstærsklen;
3.	noterer sig på grundlag af Revisionsrettens beretning bemærkningen om, at administrationsudgifter omfatter udgifter til personale, herunder pensioner, som i 2023 tegnede sig for ca. 70 % af de samlede administrationsudgifter, samt udgifter til bygninger, udstyr, energi, kommunikation og informationsteknologi; glæder sig over Revisionsrettens fornyede udtalelse om, at de administrative udgifter generelt udgør en lav risiko;
4.	noterer sig på baggrund af Revisionsrettens beretning, at den i 2023 reviderede en lønudbetaling til en tjenestemand, der senest havde fremsat en erklæring om ret til familie- og børnetillæg i 2020; tilslutter sig Revisionsrettens bekymring om, at forsinkelser i modtagelsen og kontrollen af sådanne erklæringer øger risikoen for uberettigede betalinger;
Budgetmæssig og økonomisk forvaltning
5.	bemærker, at det endeligt vedtagne budget for EDPS var på 22 711 559 EUR i 2023, hvilket svarer til en stigning på 12,06 % i forhold til 2022; bemærker, at EDPS' budget også dækker arbejdet i det uafhængige sekretariat for Det Europæiske Databeskyttelsesråd; bemærker på baggrund af EDPS' årsberetning for 2023 (»årsberetningen«), at det budget, der blev vedtaget for Databeskyttelsesrådet, var på 7,67 mio. EUR i 2023, herunder 300 000 EUR, der blev bevilget ved hjælp af et ændringsbudget, hvilket var nødvendigt på grund af en stigning i antallet af retsaktiviteter i 2023;
6.	anerkender, at EDPS' budgetovervågnings- og planlægningsindsats i regnskabsåret 2023 resulterede i en budgetgennemførelsesgrad for forpligtelsesbevillingerne for det pågældende år på 96 % (lidt lavere end i 2022, hvor gennemførelsesgraden var på 98 %); bemærker endvidere på baggrund af rapporten om EDPS' årsregnskab for 2023, at udnyttelsesgraden for betalingsbevillinger i det pågældende år var på 84 % (lavere end 88 % i 2022); bemærker endvidere på baggrund af EDPS' svar på spørgeskemaet fra Budgetkontroludvalget i forbindelse med decharge for 2023 (»spørgeskemaet«), at udnyttelsesgraden for betalingsbevillingerne samlet set var 91,33 % i 2023 (lavere end 94,09 % i 2022);
7.	bemærker endvidere, at fremførslerne (C8) fra 2023 til 2024 var på 2 517 942,67 EUR eller 11,08 % af det samlede budget for 2023 sammenlignet med 1 827 354,23 EUR eller 9,01 % af det samlede budget for 2022; bemærker, at gennemførelsesgraden for C8-budgettet i 2023 var på 76,65 % (højere end 73,77 % i 2022);
8.	glæder sig over en forbedring af den gennemsnitlige betalingstid fra 25 dage i 2022 til 19 dage i 2023, hvor 97,50 % af betalingerne blev behandlet til tiden; bemærker, at denne forbedring også skyldes, at EDPS har rettet op på en gammel fejl i det elektroniske betalingssystem til behandling af fakturaer vedrørende tjenesterejseudgifter; bemærker endvidere en betydelig stigning i antallet af betalinger fra 799 i 2022 til 1 335 i 2023; bemærker i denne forbindelse, at antallet af transaktioner stadig er lavere end niveauet før pandemien på grund af ændringer i arbejdsmåden (såsom hybridmøder eller virtuelle arrangementer for eksperter);
9.	noterer sig, at virkningerne af Ruslands angrebskrig mod Ukraine fortsatte med at skabe budgetpres på EDPS i 2023, herunder gennem stigende inflation og den deraf følgende stigning i energiomkostningerne, idet de mest berørte budgetposter er personalelønninger, udgifter til bygningssikkerhed og ‑leje, udgifter til tjenesterejser og tjenester, der leveres af eksternt personale; roser i den forbindelse EDPS for at have omjusteret sine prioriteter og gennemført interne omfordelinger inden for budgetkapitler; forstår, at budgetoptimering var nødvendig for på vellykket vis at kunne forvalte indeksreguleringen af personalelønninger og lejeudgifter samt en stigning i udgifterne til eksterne advokattjenester som følge af et øget antal bindende afgørelser fra EDPS, hvilket førte til, at et større antal sager skulle forsvares ved Den Europæiske Unions Domstol (EU-Domstolen) med hjælp fra ekstern juridisk bistand; beklager i den forbindelse, at EDPS var nødt til at udsætte nogle af sine aktiviteter, såsom en gennemførlighedsundersøgelse vedrørende kunstig intelligens; opfordrer EDPS til at overholde beføjelserne i sit mandat ved at samarbejde med Unionens institutioner og agenturer og at undgå at indlede retssager, navnlig dem, der er åbenbart uantagelige, for at undgå negative konsekvenser for forvaltningen af ressourcer, som ikke gør det muligt for EDPS at udføre sine aktiviteter som institution;
10.	udtrykker bekymring over den betydelige stigning i tjenesterejseudgifterne til EDPS' personale fra 28 789 EUR i 2021 og 176 903 EUR i 2022 til 284 580 EUR i 2023; opfordrer EDPS til at vurdere, om de ressourcer, der anvendes til tjenesterejser, anvendes hensigtsmæssigt og effektivt; bemærker, at EDPS ophørte med at offentliggøre antallet af tjenesterejser, der finansieres af arrangører, samt oplysninger om, hvilken enhed eller sektor der deltog i de enkelte tjenesterejser, hvilket reducerede gennemsigtigheden med hensyn til tjenesterejseudgifter; opfordrer EDPS til at genindføre denne praksis; opfordrer EDPS til at fremme brugen af videokonferenceværktøjer, hvor det er relevant, da dette kan bidrage til at reducere antallet af tjenesterejser og reducere omkostningerne; opfordrer EDPS til at vurdere, om de ressourcer, der anvendes til tjenesterejser, anvendes hensigtsmæssigt og effektivt;
Intern forvaltning, præstation og intern kontrol
11.	bemærker, at EPDS anvendte ni centrale resultatindikatorer (KPI'er) til at overvåge sine resultater i 2023 i overensstemmelse med hovedmålene i EDPS strategi for 2020-2024, som gennemføres gennem den årlige forvaltningsplan; bemærker på baggrund af årsberetningen, at EDPS overgik målene på næsten alle områder, hvilket fremgår af resultaterne af KPI'er for 2023, med undtagelse af én central resultatindikator (antallet af EDPS' følgere på visse konti på de sociale medier); bemærker med bekymring, at EDPS oplevede betydelige udfordringer på grund af en stigende arbejdsbyrde og komplicerede databeskyttelsesspørgsmål som følge af det digitale landskab, der er i hastig udvikling, samt på grund af udvidelsen af EDPS' mandat til at omfatte tilsynsvirksomhed (såsom revisioner og undersøgelser) og svar på høringer og forudgående høringer, alt sammen inden for rammerne af et begrænset budget; bemærker på baggrund af EDPS' opfølgningsrapport til Parlamentets beslutning om gennemførelsen af EDPS' budget for 2022 (»opfølgningsrapporten«), at flere lovgivningsmæssige udviklinger i de seneste to år har påvirket EDPS' arbejde og ressourcer som følge af udvidelsen af Eurojusts mandat, nye oplysninger, som Europol skal modtage i henhold til retsakten om digitale tjenester, udrulningen af Unionens nye store databaser og interoperabilitetsrammen på området retlige og indre anliggender og ikrafttrædelsen af forordningen om kunstig intelligens (»AI-forordningen«); opfordrer Kommissionen og budgetmyndigheden til at tage disse spørgsmål i betragtning under den årlige budgetprocedure;
12.	glæder sig over, at EDPS i 2023 styrkede sin evne til at vurdere og forberede sig på nye teknologiske tendenser og deres potentielle indvirkning på privatlivets fred og databeskyttelse; bemærker, at dette blev opnået gennem en fremsynsbaseret tilgang med fokus på overvågning af udviklingen på områder såsom store sprogmodeller, digitale ID-tegnebøger, adfærdens internet, udvidet virkelighed og afsløring af deepfakeindhold; glæder sig i denne forbindelse over EDPS' offentliggørelse af sit tredje TechSonar-initiativ om nye teknologier; lykønsker desuden EDPS med at have fået tildelt prisen GPA Global Privacy and Data Protection Awards 2023 i kategorien innovation;
13.	noterer sig, at 2023 var præget af flere organisatoriske ændringer eller ajourføringer, der var nødvendige for at reagere på og tilpasse sig de nye udfordringer på databeskyttelsesområdet; glæder sig i denne forbindelse over udnævnelsen af en generalsekretær fra den 1. juli 2023; bemærker endvidere, at to sektorer blev til enheder, nemlig »information og kommunikation« og »forvaltning og intern kontrol«, og oprettelsen af tre nye specialiserede sektorer under enheden »teknologi og beskyttelse af privatlivets fred«: »systemtilsyn og -revision«, »teknologisk overvågning og fremsyn« og »digital omstilling«;
14.	understreger EDPS' rolle i tilsynet med EU-institutionernes, -organernes, -kontorernes og -agenturernes behandling af personoplysninger; bemærker med bekymring varigheden af procedurerne i EDPS, da EDPS ikke afsluttede én enkelt undersøgelse i 2023, men bemærker, at antallet af underretninger, hvor de 72 timer blev overskredet, faldt betydeligt i 2023 i forhold til det foregående år;
15.	bemærker, at EDPS modtog 420 klager i 2023, dvs. 53 flere end i 2022, hvoraf 73 opfyldte betingelserne for behandling og 347 ikke opfyldte betingelserne for behandling; bemærker, at EDPS i 31 af de 73 klagesager, der blev modtaget i 2023, afgav en endelig afgørelse, en udtalelse eller et svar inden for gennemsnitligt 44 dage og besvarede samtlige 347 modtagne klager, der ikke opfyldte betingelserne for behandling; noterer sig, at af alle klager, der opfyldte betingelserne for behandling (igangværende og modtagne i 2023), blev 55 endeligt afsluttet i 2023, hvilket svarer til en stigning på 17 % i forhold til 2022; anerkender EDPS' bestræbelser på at reducere det store antal klager ved at udvikle et dynamisk værktøj på EPDS' websted, selv om antallet af klager fortsat var en udfordring på grund af begrænsede ressourcer i 2023; bemærker med tilfredshed, at EDPS udviklede forskellige proceduremæssige værktøjer og politikker for at styrke sine undersøgelsesprocesser i 2023; roser i den forbindelse EDPS for at have ændret sin forretningsorden, hvorved »revisionsproceduren« erstattes af en »foreløbig vurdering« for at sikre alle involverede parters ret til at blive hørt og dermed bidrage til en retfærdig og rettidig behandling af klager og undersøgelser;
16.	understreger den vigtige rolle, som høring af og rådgivning fra EDPS spiller i forbindelse med lovgivningsprocessen; bemærker, at EDPS i henhold til artikel 42, stk. 1, i forordning (EU) 2018/1725 reagerede på 80 formelle lovgivningsmæssige høringer, og at dens rådgivning tog form af 54 udtalelser (27 i 2022), 26 formelle bemærkninger (49 i 2022) og 34 uformelle bemærkninger (30 i 2022) til Kommissionen og til Rådet og Parlamentet som svar på anmodninger om lovgivningsmæssige høringer i 2023; roser EDPS for dens input med hensyn til AI-forordningen, navnlig EDPS' initiativudtalelse om AI-forordningen og rådgivning om reglerne for AI-ansvar, samt for EDPS' input til GPA-beslutningen om generative AI-systemer; anerkender en betydelig stigning (+ 93 %) i antallet af anmodninger om høringer i løbet af de seneste fem år;
17.	bemærker, at EDPS i 2023 gennemførte otte undersøgelser og fem forundersøgelser, hvilket er en betydelig stigning i forhold til tidligere år; bemærker, at EDPS i 2023 var aktivt involveret i alt 13 undersøgelser og 7 forundersøgelser, der enten blev indledt i 2023 eller overført fra tidligere år; bemærker, at EPDS fortsatte to komplekse og ressourcekrævende formelle undersøgelser fra 2021 af, hvordan EU's institutioner, organer og agenturer anvender cloudtjenester fra enheder uden for EU/EØS, herunder et fokus på Kommissionens anvendelse af Microsoft 365; opfordrer indtrængende til, at disse undersøgelser afsluttes rettidigt på grund af deres betydelige indvirkning på institutionernes arbejde; bemærker endvidere, at EDPS også iværksatte fem undersøgelser på grundlag af klager over webstederne for EU's institutioner, organer og agenturer med et bredt fokus på spørgsmål vedrørende privatlivets fred og databeskyttelse, og at foreløbige vurderinger forventes i 2024;
18.	opfordrer indtrængende EDPS til at prioritere og forbedre procedurerne for håndtering af personoplysninger om mindreårige under 15 år, navnlig i forbindelse med Europols systemer, hvor sådanne personer kan betegnes som mistænkte; anerkender denne gruppes øgede sårbarhed og behovet for solide sikkerhedsforanstaltninger;
19.	bemærker, at EDPS undersøgte Kommissionens påståede brug af mikromålretning på platform X og fortsatte to forundersøgelser: en sag vedrørende EU's institutioner, organer og agenturers brug af Trello-cloudtjenesten, som blev afsluttet i 2023, og en anden om EU's institutioner, organers og agenturers brug af profilering, som blev gennemført i 2024; bemærker, at der blev iværksat i alt seks undersøgelser og fire forundersøgelser (én forundersøgelse i 2022) på området frihed, sikkerhed og retfærdighed, hvilket afspejler en betydelig stigning i forhold til 2022; noterer sig EDPS' bekymringer med hensyn til de udfordringer, der kan opstå i forbindelse med undersøgelser, hvor der er behov for en fælles indsats mellem nationale myndigheder og EU's institutioner, organer og agenturer; bemærker endvidere, at EDPS som led i sin revisionsplan for 2023 reviderede følgende organer: Det Europæiske Personaleudvælgelseskontor, Den Europæiske Investeringsbank, Den Europæiske Centralbank, Det Europæiske Center for Forebyggelse af og Kontrol med Sygdomme og Det Europæiske Lægemiddelagentur;
20.	minder om, at EDPS i 2022 anlagde sag ved Retten med henblik på annullation af to bestemmelser i den ændrede Europolforordning, som efterfølgende blev afvist; bemærker, at EDPS i mellemtiden besluttede at appellere Rettens afgørelse i sag T-578/22 [footnoteRef:9], og mente, at de rejste spørgsmål bør behandles på højeste niveau; beklager, at EDPS ikke indså, at afgørelsen åbenbart ikke kunne antages til appel, selv om institutionen ikke havde til hensigt at anfægte en foranstaltning fra Europol, men en ændring med tilbagevirkende kraft af den retlige ramme, der havde til formål at neutralisere virkningerne af EDPS' håndhævelsesforanstaltninger; opfordrer institutionen til at samarbejde med EU's institutioner og agenturer, inden den indleder retsforfølgning, der forhindrer opfyldelsen af dens mandat og anvendelsen af dens ressourcer til de formål, som de var beregnet til; bemærker endvidere, at EDPS også fulgte op på gennemførelsen af sin bekendtgørelse af 3. januar 2022, herunder kontrol af Europols rapportering; beklager, at EDPS først fremsendte den endelige rapport om dette spørgsmål den 22. juli 2024; [9: 	Rettens kendelse af 6. september 2023, EDPS mod Parlamentet og Rådet, T-578/22, ECLI:EU:T:2023:522.] 

21.	bemærker, at der efter pilotgennemførelsen af den nye ramme for risikostyring i EDPS i slutningen af 2022 blev gennemført en anonym tilfredshedsundersøgelse i maj 2023 for at vurdere dens effektivitet og indsamle yderligere forslag; bemærker endvidere, at undersøgelsesresultaterne var positive, hvilket førte til den formelle vedtagelse af rammen den 26. juni 2023;
22.	bemærker, at den interne revisionstjeneste (IAS) gennemførte en revision af metoden til planlægning af EDPS' revisioner i EDPS i 2023; bemærker, at revisionen blev afsluttet med to anbefalinger, for hvilke EDPS forelagde IAS en handlingsplan; opfordrer EDPS til på regelmæssig basis at holde dechargemyndigheden underrettet om de fremskridt, der gøres;
23.	minder om, at EU og dets institutioner i henhold til traktaten om Den Europæiske Union skal fremme solidaritet og ligestilling mellem kvinder og mænd;
Menneskelige ressourcer, ligestilling og personalets trivsel
24.	bemærker, at EDPS ved udgangen af 2023 havde 129 medarbejdere sammenlignet med 127 i 2022; bemærker, at EDPS beskæftigede 50 kontraktansatte i henhold til artikel 3, litra b), i vedtægten for tjenestemænd og ansættelsesvilkårene for de øvrige ansatte (52 kontraktansatte i 2022), 7 midlertidigt ansatte i henhold til artikel 2, litra b), og artikel 2, litra c) (6 midlertidigt ansatte i 2022) og anvendte tjenester fra 12 eksterne tjenesteydere, der arbejdede internt i 2023 (8 eksterne tjenesteydere i 2022); tilskynder EDPS til at fortsætte sine bestræbelser på at opnå en mere afbalanceret geografisk repræsentation blandt alle medlemsstater, specifikt på ledelsesniveau; glæder sig over den øgede mangfoldighed af nationaliteter, der er repræsenteret, men bemærker med beklagelse den fortsatte underrepræsentation af kvinder i ledende stillinger; opfordrer til, at der vedtages en køreplan for ligestilling mellem kønnene, herunder proaktive rekrutteringsforanstaltninger og lederuddannelsesprogrammer for kvindelige medarbejdere;
25.	bemærker, at EDPS havde 23 nationaliteter (fra medlemsstaterne) blandt sine ansatte i 2023, hvilket er en forbedring i forhold til 22 nationaliteter i 2022; konstaterer med beklagelse overrepræsentationen af fem nationaliteter og underrepræsentationen af andre nationaliteter; opfordrer indtrængende EDPS til at fortsætte sine bestræbelser på at opnå en afbalanceret geografisk fordeling af statsborgere fra alle medlemsstater blandt sit personale ved at forbedre kommunikationen, fremme synligheden og forbedre jobforholdene for at tiltrække underrepræsenterede nationaliteter;
26.	bemærker, at EDPS i 2023 opretholdt en arbejdsstyrke på 65 % kvinder og 35 % mænd, hvilket er i overensstemmelse med tendenserne fra tidligere år; beklager manglen på kvinder i den øverste ledelse, selv om der er opnået ligestilling mellem kønnene blandt de seks mellemlederstillinger; opfordrer indtrængende EDPS til at intensivere sine bestræbelser på at sikre en ligelig kønsfordeling på alle personaleniveauer og opfordrer EDPS til at fremme ansøgninger fra kvinder, også med henblik på Parlamentets næste valg af den tilsynsførende;
27.	bemærker en høj besættelsesgrad i stillingsfortegnelsen på 95,65 %, men også en høj udskiftningsgrad på 13 % i 2023; bemærker, at de fleste af de ubesatte stillinger skyldtes, at kandidaterne var uegnede i betragtning af EDPS' behov for højt specialiserede profiler og den lille pulje af egnede kandidater; glæder sig over håndteringen af disse udfordringer gennem ny offentliggørelse med en bredere eller mere målrettet formidling af den ledige stilling eller ved omformulering af kravene; glæder sig over de skridt, som EDPS har taget med hensyn til ansættelsesprocessen; opfordrer EDPS til fortsat at tackle udfordringerne med at finde egnede kandidater og til at holde dechargemyndigheden underrettet om forbedringer med hensyn til rekruttering og udskiftning af personale;
28.	bemærker, at EDPS' personaleteam i anden halvdel af 2023 iværksatte et pilotprojekt for en ny onboardingproces for nytilkomne med møder, der bl.a. omfatter præsentationer af centrale enheders arbejde, etik, udbudsprocedurer og informationssikkerhed, mens der blev tilbudt tre onboardingmøder i 2023; opfordrer EDPS til fortsat at tilbyde nytilkomne »onboarding« og alle medarbejdere obligatoriske møder, der minder om betydningen af principper såsom etik, interessekonflikter, gennemsigtighed, intern kontrol og bekæmpelse af svig, da de er blevet standarden i EU-institutionerne; bemærker endvidere, at der blev tilbudt 12 individuelle møder for EDPS' og Databeskyttelsesrådets personale, seks gruppemøder, hvor deltagerne (lederniveau) lærte af hinanden, samt en etårig teamcoaching med en designer af lederudvikling på Den Europæiske Forvaltningsskole i 2023;
29.	bemærker på baggrund af spørgeskemaet, at EDPS tilbyder fleksible og hybride arbejdsordninger, som modtages godt af medarbejderne, der bl.a. kan drage fordel af forældreorlov, godskrevne timer, deltidsarbejde eller arbejde fra udlandet i et begrænset antal dage om året; bemærker, at størstedelen af personalet i 2023 gjorde brug af disse arbejdsvilkår, mens 86,30 % af personalet benyttede sig af telearbejdsordningerne i 2023; mener, at bygningsinfrastrukturen bør optimeres for at afspejle denne høje grad af telearbejde, hvilket kan bidrage til at reducere driftsomkostningerne og sikre en mere effektiv udnyttelse af kontorlokalerne; glæder sig over EDPS' fortsatte bestræbelser på aktivt at forbedre personalets fysiske og mentale trivsel;
30.	roser EDPS for at have gennemført flere bevidstgørelsestiltag i løbet af 2023 med udveksling af oplysninger om afskaffelse af racediskrimination, kvindernes internationale kampdag, EU's mangfoldighedsmåned og læring om neurodiversitet; bemærker, at EDPS i øjeblikket ikke beskæftiger personale med handicap, men har en klausul om lige muligheder i alle EDPS' stillingsopslag og aktivt tilskynder til ansøgninger fra ansøgere med handicap;
31.	bemærker på baggrund af spørgeskemaet, at EDPS betragter alle oplysninger om tilfælde af udbrændthed som fortrolige, herunder antallet heraf; deler ikke denne opfattelse og opfordrer EDPS til at underrette dechargemyndigheden om antallet af tilfælde af udbrændthed på årsbasis; bemærker med tilfredshed, at der ikke blev indberettet tilfælde af chikane i EDPS i 2023; glæder sig over, at EDPS i 2023 fortsatte med at give en præsentation om bekæmpelse af chikane, fremlagt af en af EDPS' fortrolige rådgivere, som led i introduktionskurset kaldet »EDPS Welcome Day«; roser offentliggørelsen af beslutningen om bekæmpelse af chikane og de fortrolige rådgiveres rolle på EDPS' intranet;
Etiske rammer og gennemsigtighed
32.	bemærker, at EDPS i 2023 fokuserede sin indsats på at øge personalets bevidsthed om EDPS/Databeskyttelsesrådets etiske ramme ved at tilrettelægge obligatoriske særlige kurser for alt personale og introduktionskurser for nytilkomne i EDPS/Det Europæiske Databeskyttelsesråd, udpege en ny etikansvarlig og deltage i arbejdsgruppen om etiske spørgsmål kaldet »Comité Paritaire des Questions Statuaries«; glæder sig over EPDS' oprettelse af en mailboks, hvor medarbejderne kan indgive deres anmodninger vedrørende eventuelle etiske spørgsmål, samt over anvendelsen af Kommissionens etiske modul i Sysper; opfordrer EDPS til fortsat at øge bevidstheden blandt personalet og til at tilrettelægge undersøgelser for at vurdere personalets bevidsthed om EDPS'/Databeskyttelsesrådets etiske ramme;
33.	glæder sig over den generelle høje grad af gennemsigtighed, som EDPS har opnået i forbindelse med sine aktiviteter, navnlig med hensyn til offentliggørelsen af dagsordenen og interesseerklæringen fra den Tilsynsførende og EDPS-administrationschefen i overensstemmelse med den Tilsynsførendes adfærdskodeks fra 2019; bemærker på baggrund af opfølgningsrapporten, at EDPS har vedtaget to adfærdskodekser, hvoraf den ene gælder for den Tilsynsførende, og den anden gælder for EDPS' personale; forstår, at i tilfælde hvor generalsekretæren skal erstatte den Tilsynsførende, gælder dennes adfærdskodeks også for generalsekretæren;
34.	bemærker med tilfredshed, at EDPS siden dets oprettelse aldrig har været involveret i undersøgelser foretaget af Det Europæiske Kontor for Bekæmpelse af Svig (OLAF);
35.	noterer sig, at fire ud af fem undersøgelser, som Ombudsmanden indledte i 2023 vedrørende EDPS, blev afsluttet uden yderligere undersøgelser; bemærker, at afgørelsen i forbindelse med én undersøgelse stadig ikke var afsluttet og forventedes for fjerde kvartal af 4 2024; opfordrer EDPS til at holde dechargemyndigheden underrettet om resultatet af denne undersøgelse;
36.	beklager, at EDPS stadig ikke formelt har tilsluttet sig EU's åbenhedsregister; bemærker imidlertid på baggrund af opfølgningsrapporten, at EDPS med henblik på formelt at tilslutte sig åbenhedsregistret har iværksat en intern vurdering af gennemsigtighedsforanstaltninger, mens der i 2023 fandt afklarende møder og udvekslinger sted mellem EDPS og åbenhedsregistrets sekretariat; opfordrer EDPS til at underrette dechargemyndigheden om resultatet af denne vurdering; gentager sin opfordring til EDPS om at tilslutte sig og anvende åbenhedsregistret, herunder til proaktiv offentliggørelse af møder med tredjeparter, for at sikre gennemsigtighed i EDPS' regulerings- og rådgivningsfunktioner;
37.	bemærker med tilfredshed, at EPDS i 2023 fastsatte interne regler for høring af personer, der kunne blive berørt af en endelig afgørelse truffet af EDPS i forbindelse med undersøgelser og undersøgelser på eget initiativ med henblik på at sikre en korrekt udøvelse af deres grundlæggende ret til at blive hørt i sådanne procedurer; roser EPDS for at have offentliggjort et nyt faktablad om EDPS' undersøgelser og en ny efterforskningspolitik for EDPS samt for at sikre, at alle finansielle rapporter, herunder årlige budgetter, regnskabs- og revisionsrapporter, gøres offentligt tilgængelige via en EU-institutions websted og andre officielle kanaler, da EPDS spiller en ledende rolle med hensyn til at forbedre EU-institutionernes cybersikkerhedsberedskab;
38.	bemærker med tilfredshed på baggrund af spørgeskemaet, at EDPS ikke indberettede nogen tilfælde af interessekonflikter, whistleblowing eller svig i 2023; bemærker, at EDPS har etableret en ramme for forebyggelse af interessekonflikter på ledelses- og personaleniveau gennem adfærdskodekser, oplysningskampagner og erklæringer om fravær af interessekonflikter og om fortrolighed; bemærker, at nye medarbejdere foruden den obligatoriske introduktion til EDPS' etiske rammer for alle nye medarbejdere også introduceres til EDPS' strategi til bekæmpelse af svig;
39.	bemærker på baggrund af spørgeskemaet, at EDPS har interne regler om whistleblowing, hvori der fastlægges sikre ruter og kanaler, som ansatte kan bruge til at rejse bekymringer om svig, korruption eller andre alvorlige forseelser, uden at det berører fortroligheden af whistleblowerens identitet og de indberettede oplysninger; bemærker, at der hidtil aldrig er blevet indberettet en whistleblowersag til EDPS;
40.	opfordrer indtrængende EDPS til at offentliggøre alle tilfælde af inhabilitet på grund af interessekonflikter i sine håndhævelsesafgørelser og sikre fuld gennemsigtighed i myndighedstilsynet og beslutningstagningen;
Digitalisering, cybersikkerhed og databeskyttelse
41.	bemærker på baggrund af spørgeskemaet, at budgettet for 2023 til IT-udstyr og ‑projekter var 9,5 % lavere end i 2022; bemærker, at dette fald primært skyldtes, at der ikke blev bestilt nye IT-gennemførlighedsundersøgelser i 2023 i modsætning til 2022, hvor sådanne undersøgelser udgjorde en betydelig del af IT-budgettet; bemærker endvidere, at andre omkostningselementer forbliver relativt stabile mellem de to år, herunder generelle IT-tjenester og ‑vedligeholdelse;
42.	noterer sig på baggrund af opfølgningsrapporten og spørgeskemaet konklusionerne af den IT-gennemførlighedsundersøgelse, der blev gennemført i 2022, ifølge hvilken der er forskel på, hvad de IT-værktøjer og -tjenester, som Kommissionen og Parlamentet leverer, kan tilbyde og EDPS' specifikke behov; bemærker, at disse mangler bør afhjælpes ved at udvikle interne kapaciteter og applikationer, for hvilke det blev anset for nødvendigt med mindst fem IT-medarbejdere og delvis outsourcing af EDPS; beklager, at gennemførelsen af anbefalingerne i undersøgelsen fortsat er sat i bero på grund af budgetmæssige begrænsninger; opfordrer EDPS til at overveje en trinvis tilgang ved at starte med de anbefalinger og projekter, der vil kræve færre ressourcer;
43.	roser de fremskridt, som EDPS har gjort i 2023 med hensyn til at digitalisere sine arbejdsgange og processer med indførelsen af ARES, den kvalificerede digitale signatur (e-IDAS) og en samarbejdsplatform (Nextcloud) til udarbejdelse af dokumenter og videokonferencer samt ajourføringer af værktøjet (Website Evidence Collector), der automatiserer indsamlingen af personoplysninger på dataansvarliges og databehandleres websteder, vedtagelsen af godkendelsesmiljøet for EU Send Web, en tjeneste/kanal til udveksling af følsomme ikkeklassificerede oplysninger med andre EU-institutioner, ‑organer og -agenturer og yderligere fremskridt med hensyn til at gennemføre tjenester, der ikke kan outsources, såsom formen og den elektroniske arbejdsgang til forvaltning af anmeldelser af brud på datasikkerheden; bemærker ikke desto mindre problemer med hensyn til anvendelsen og vedligeholdelsen af e-udbudssystemet;
44.	glæder sig over EDPS' fokus på at sikre, at eksterne kontrahenter opfylder de nødvendige moralske og etiske standarder, der forventes af alle Unionens institutioner, organer, kontorer og agenturer, navnlig i lyset af EDPS' tidligere brug af eksterne virksomheder, som ifølge Yale Universitys vurdering fortsat opererer i Rusland;
45.	anerkender, at EDPS med succes forlader sig på mange af de administrative systemer, der anvendes af Kommissionen, navnlig inden for personale- og forretningsadministrationsprocesser, samt på nogle af Parlamentets tjenester, herunder levering af bærbare computere, netværksinfrastruktur og videokonferencer; påskønner det forhold, at projektet til forbedring af kvaliteten og ydeevnen af de computere, der stilles til rådighed for EDPS' personale i samarbejde med Parlamentet med henblik på at gøre hybridarbejde mere udbredt, er blevet afsluttet;
46.	anerkender EDPS' ledende rolle med hensyn til at styrke EU-institutionernes cybersikkerhedsberedskab og samtidig arbejde tæt sammen med organer såsom Den Europæiske Unions Agentur for Cybersikkerhed (ENISA) og cybersikkerhedsknudepunkter såsom CERT-EU; opfordrer den indtrængende til at udvikle en struktureret revisionsramme for cybersikkerhedsrisici i EU-organer; bemærker, at EDPS i 2023 fortsatte med at forbedre sin parathed til at beskytte personoplysninger og følsomme oplysninger mod cyberangreb i lyset af det hurtigt skiftende trusselsbillede for cybersikkerheden; roser i den forbindelse EDPS for at have gennemgået sine sikkerhedspolitikker og ‑metoder med henblik på at forberede gennemførelsen af forordningen om cybersikkerhed (Europa-Parlamentets og Rådets forordning (EU, Euratom) 2023/2841 [footnoteRef:10]); bemærker på baggrund af spørgeskemaet, at EDPS fremsatte en anmodning om yderligere to fuldtidsækvivalenter til dækning af cybersikkerhedsinfrastruktur i forbindelse med EDPS' forpligtelser i henhold til nævnte forordning samt EDPS' rolle som medlem af Det Interinstitutionelle Råd for Cybersikkerhed (IICB); bemærker endvidere med tilfredshed, at EDPS opgraderede sin informationssikkerhedspolitik og EDPS' politik for acceptabel anvendelse for at håndtere specifikke cybersikkerhedstrusler i forbindelse med telearbejde, brug af personlige mobile enheder og forbud mod farlige applikationer (TikTok); bemærker, at EDPS ikke blev udsat for cyberangreb i 2023; opfordrer til årlig offentlig rapportering om konstaterede trusler, reaktionsforanstaltninger og institutionel cyberrobusthed; [10: 	Europa-Parlamentets og Rådets forordning (EU, Euratom) 2023/2841 af 13. december 2023 om foranstaltninger til sikring af et højt fælles cybersikkerhedsniveau i Unionens institutioner, organer, kontorer og agenturer (EUT L, 2023/2841, 18.12.2023, ELI: http://data.europa.eu/eli/reg/2023/2841/oj).] 

47.	roser EDPS for at ajourføre uddannelse i cybersikkerhed for alle medarbejdere og for at modernisere modellen for sikkerhedsuddannelse for nytilkomne; glæder sig over, at EDPS har været proaktiv med hensyn til at øge bevidstheden om cybersikkerhedsrisici, f.eks. ved at udarbejde faktablade, gennemføre undersøgelser med EU's institutioner, organer og agenturer og gennemføre oplysningskampagner; opfordrer EDPS til at sikre, at personalet modtager obligatorisk uddannelse i sikker og etisk anvendelse af AI-værktøjer for at øge deres forståelse og afbøde potentielle risici;
Bygninger
48.	bemærker, at EDPS og Det Europæiske Databeskyttelsesråd i 2023, som i 2022, var de eneste lejere i Parlamentets bygning, hvor de var beliggende, efter Ombudsmandens flytning ved udgangen af 2021, og at EDPS ved at leje deres lokaler af Parlamentet i stedet for på det private marked agter at holde leje- og vedligeholdelsesudgifterne på et rimeligt niveau; bemærker, at EDPS var nødt til at anmode om yderligere 81 856,84 EUR til betaling af lejeudgifter til Parlamentet, eftersom indekseringssatsen var på 8,82 % og dermed højere end loftet på 2 % for administrationsudgifter;
49.	bemærker, at EDPS for så vidt angår adgang til sin bygning baserer sig på de afgørelser, som Parlamentet har truffet og gennemført som led i sin bygningspolitik; bemærker på baggrund af opfølgningsrapporten, at EDPS beskæftiger medarbejdere med fysiske funktionsnedsættelser på grund af alvorlig sygdom; glæder sig over EDPS' tilsagn om at undersøge mulighederne for at ansætte praktikanter med nedsat mobilitet eller handicap;
Miljø og bæredygtighed
50.	bemærker, at EDPS ikke har tilsluttet sig ordningen for miljøledelse og miljørevision (EMAS), men har gennemført flere foranstaltninger for at reducere sit miljøaftryk, såsom automatisk og central regulering af temperaturen, automatisk slukning af lys, når der ikke er nogen bevægelse i rummet, indkøb af miljøvenlige produkter og tjenesteydelser og automatisering af arbejdsgangene med indførelsen af ARES; noterer sig på baggrund af opfølgningsrapporten, at der ifølge de oplysninger, som Parlamentets Generaldirektorat for Infrastruktur og Logistik, der er ansvarligt for forvaltningen af den bygning, som EDPS lejer, installeres solpaneler på denne bygning; anmoder EDPS om at informere dechargemyndigheden om andelen (%) af elektricitet produceret af solpaneler i EDPS' samlede energiforbrugsbehov pr. år; opfordrer endvidere EDPS til at underrette dechargemyndigheden om enhver ny udvikling for så vidt angår EMAS-certificeringsprocessen;
51.	bemærker, at EPDS ikke har evalueret sit CO2-fodaftryk i 2023; glæder sig imidlertid over, at EDPS fortsat anvender foranstaltninger, der reducerer CO2-fodaftrykket ved at mindske rejsen til kontoret gennem telearbejdsmuligheder, refundere 50 % af personalets månedlige/årlige abonnementer på brug af offentlig transport, tilskynde personalet til at fremme videokonferencer og togrejser over korte afstande, forvalte faktureringscyklussen elektronisk og opnå en fuldstændig papirløs udvælgelsesprocedure og bedømmelsesprocedure for så vidt angår menneskelige ressourcer;
52.	opfordrer indtrængende EDPS til at indføre EMAS for systematisk at overvåge og forbedre sit miljøaftryk, navnlig med hensyn til energiforbrug, affaldsreduktion og bæredygtige kontorpolitikker;
53.	bemærker, at EDPS behandler bæredygtighedsrelaterede risici (såsom miljømæssige, sociale og ledelsesmæssige risici) på en overordnet måde gennem en årlig risikovurdering; glæder sig i den forbindelse over, at EDPS vedtog sin nye risikostyringsproces i 2023, som bør hjælpe EDPS med at målrette og bedre analysere disse risici og dermed bedre justere afbødende foranstaltninger;
Interinstitutionelt samarbejde
54.	glæder sig over de budgetmæssige og administrative besparelser, som EDPS har opnået gennem interinstitutionelt samarbejde, navnlig indgåelsen af serviceleveranceaftaler med Parlamentet om leje af dets lokaler og brugen af IT-systemapplikationer, hardwareforsyninger og -vedligeholdelse samt med Kommissionen for så vidt angår personale- og virksomhedsadministrationsprocesser samt gennem deltagelse i store interinstitutionelle rammekontrakter på områder som IT-rådgivning, midlertidige tjenester og kontorartikler; roser desuden EDPS for at opretholde et struktureret samarbejde med Ombudsmanden, Agenturet for Grundlæggende Rettigheder og CERT-EU gennem aftalememoranda;
55.	bemærker, at EDPS deltager i møder i forskellige interinstitutionelle organer; glæder sig i denne forbindelse over EPDS' deltagelse i møder mellem administrationscheferne og det interinstitutionelle udvalg for onlinekommunikation under ledelse af Parlamentets Generaldirektorat for Kommunikation; anerkender, at det interinstitutionelle samarbejde med EDPS i dennes tilsynsrolle er afgørende for, at de andre EU-institutioner bedre kan overholde den retlige ramme for databeskyttelse;
56.	opfordrer til et tættere samarbejde mellem EDPS, Revisionsretten, OLAF og Den Europæiske Anklagemyndighed (EPPO) med henblik på at udvikle fælles protokoller for afsløring af svig i digitale data og finansielle transaktioner inden for EU-institutionerne; understreger behovet for fælles revisioner af AI-baserede risici for svig;
57.	glæder sig over den centrale rolle, som EDPS spillede i 2023 i forbindelse med koordineringen af medlemsstaternes databeskyttelsesmyndigheder med henblik på at fremme konsekvent databeskyttelse i hele Unionen; bemærker, at EDPS tilsluttede sig 26 databeskyttelsesmyndigheder i en koordineret håndhævelsesforanstaltning vedrørende databeskyttelsesansvarliges rolle og opgaver og vurderede deres overholdelse af forordning (EU) 2018/1725; noterer sig EPDS' fortsatte aktive deltagelse i Udvalget for Koordineret Tilsyn inden for området med frihed, sikkerhed og retfærdighed, der behandler spørgsmål såsom behandling af klager over Europol og forbedring af samarbejdsprocesser; påskønner endvidere alle de andre skridt, der er taget for at forbedre samarbejdet mellem EDPS og databeskyttelsesmyndighederne, såsom gennemførelsen af en fælles Europol-inspektion med de nationale myndigheder (Polen og Litauen) og deltagelsen i den koordinerede tilsynsforanstaltning vedrørende behandling af mindreåriges oplysninger i Europols systemer, deltagelsen i et operationelt besøg hos den europæiske delegerede anklager i Lissabon i henhold til en samarbejdsordning med Portugals databeskyttelsesmyndighed og koordineringen af en inspektion på stedet i Lesbos med Grækenlands databeskyttelsesmyndighed for at kontrollere dataindsamlingspraksis under Frontex' fælles operationer; anerkender, at disse interinstitutionelle forpligtelser hjælper EDPS med at tilpasse sig bedste praksis i EU-institutionerne og drage fordel af udvekslingen af oplysninger med tilsvarende afdelinger;
Kommunikation
58.	bemærker, at budgettet for offentlige kommunikations- og PR-aktiviteter i 2023 beløb sig til 468 000 EUR, hvilket udgjorde en stigning på 54 % i forhold til 2022;
59.	noterer sig med tilfredshed, at EDPS afholdt flere kommunikationsarrangementer online og fysisk i 2023 med det formål at øge bevidstheden om EDPS' rolle og opgave blandt en bredere offentlighed og betydningen af at overholde Unionens databeskyttelsesregler, såsom databeskyttelsesdagen, EDPS' konference for praktikanter (to gange om året), EDPS' seminar om kernen i den grundlæggende ret til privatlivets fred og databeskyttelse og andre internationale arrangementer;
60.	bemærker, at EDPS kommunikerer online gennem sit websted og sine konti på de sociale medier X (det tidligere Twitter) (29 400 følgere), LinkedIn (71 000 følgere), YouTube (2 900 følgere), EU-Voice (5 900 følgere) og EU-Video (750 følgere);
61.	bemærker, at pilotprojektet med platformene EU Voice og EU Video (gratis og open source-baserede sociale medienetværk, orienteret mod beskyttelse af privatlivets fred og baseret på Mastodon- og PeerTube-software) fortsatte i 2023; glæder sig i den forbindelse over EDPS' bidrag til Unionens strategi for data og digital suverænitet med henblik på at fremme Unionens uafhængighed i den digitale verden og overholdelsen af den retlige ramme for databeskyttelse.

